b'\n_START_ARTICLE_\nPeruskirja 08\n_START_PARAGRAPH_\nPeruskirja 08 (L\xc3\xadngb\xc4\x81 Xi\xc3\xa0nzh\xc4\x81ng) on julkilausuma, jonka alkujaan allekirjoitti ainakin 303 kiinalaista kulttuuri- ja tiedevaikuttajaa sek\xc3\xa4 ihmisoikeusaktivistia edist\xc3\xa4\xc3\xa4kseen poliittisia uudistuksia ja Kiinan kansanvaltaistumista. Peruskirja 08:ssa vaadittiin ilmaisunvapautta, ihmisoikeuksien kunnioittamista, demokratiaa kuten monipuoluej\xc3\xa4rjestelm\xc3\xa4\xc3\xa4, totuuskomissiota tutkimaan menneisyyden ep\xc3\xa4oikeudenmukaisuuksia ja julmuuksia, valtionyhti\xc3\xb6iden ja maan yksityist\xc3\xa4mist\xc3\xa4 ja vapaata markkinataloutta. Sittemmin peruskirjan allekirjoittajien m\xc3\xa4\xc3\xa4r\xc3\xa4 on ylitt\xc3\xa4nyt 8600 (tilanne toukokuussa 2009)._NEWLINE_Peruskirja julkaistiin Yhdistyneiden kansakuntien ihmisoikeuksien yleismaailmallisen julistuksen 60. vuosip\xc3\xa4iv\xc3\xa4n\xc3\xa4 10. joulukuuta 2008, ja se nimettiin Peruskirja 77:n mukaan, jonka julkaisivat t\xc5\xa1ekkoslovakialaiset toisinajattelijat. Kaksi p\xc3\xa4iv\xc3\xa4\xc3\xa4 ennen peruskirjan julkistamista yksi sen laatijoista, Liu Xiaobo, pid\xc3\xa4tettiin, ja 25. joulukuuta 2009 h\xc3\xa4net tuomittiin "valtiolliseen kumoukseen yllytt\xc3\xa4misest\xc3\xa4" 11 vuodeksi vankeuteen. Liulle my\xc3\xb6nnettiin vuoden 2010 Nobelin rauhanpalkinto.'